****

**ОСНОВНА ШКОЛА „ДОСИТЕЈ ОБРАДОВИЋ“**

**ФАРКАЖДИН**

**ПРАВИЛНИК**

**О УПОТРЕБИ МОБИЛНОГ ТЕЛЕФОНА,**

**ЕЛЕКТРОНСКОГ УРЕЂАЈА**

**И ДРУГОГ СРЕДСТВА**

**Фаркаждин, 2024. године**

**С А Д Р Ж А Ј**

 **I ОСНОВНЕ ОДРЕДБЕ** (Члан 1.)

**II ТЕРМИНОЛОШКА И ПОЈМОВНА ОДРЕЂЕЊА** (Члан 2.)

**III УПОТРЕБА ДИГИТАЛНОГ УРЕЂАЈА ОД СТРАНЕ ДЕЦЕ И УЧЕНИКА** (Члан 3.) (Члан 4.) (Члан 5.) (Члан 6.) (Члан 7.) (Члан 8.) (Члан 9.) (Члан 10.)

**IV УПОТРБА МОБИЛНОГ ТЕЛЕФОНА, ЕЛЕКТРОНСКОГ УРЕЂАЈА И ДРУГОГ СРЕДСТВА ОД СТРАНЕ ВАСПИТАЧА, НАСТАВНИКА И ДРУГИХ ЗАПОСЛЕНИХ У ШКОЛИ** (Члан 11.) (Члан 12.)

**V УПОТРБА МОБИЛНОГ ТЕЛЕФОНА, ЕЛЕКТРОНСКОГ УРЕЂАЈА И ДРУГОГ СРЕДСТВА ОД СТРАНЕ РОДИТЕЉА, ОДНОСНО ДРУГИХ ЗАКОНСКИХ ЗАСТУПНИКА ДЕЦЕ И УЧЕНИКА И ОД СТРАНЕ ТРЕЋИХ ЛИЦА** (Члан 13.) (Члан 14.)

**VI ЗАВРШНЕ ОДРЕДБЕ** (Члан 15.) (Члан 16.) (Члан 17.) (Члан 18.) (Члан 19.) (Члан 20.)

На основу чл. 119. став 1. тачка 1), у вези са чланом 83. став 8. тачка 7) и став 9, члана 99. став 3. и члана 109. став 3. Закона о основама система обра­зо­вања и васпитања („Службени гласник РС“, број 88/2017, 27/2018 – др. закон, 10/2019, 6/2020, 129/2021 и 92/2023), на седници одржаној дана 28.06.2024. године, Школски одбор Основне школе „Доситеј Обрадовић“ у Фаркаждину донео је

**П Р А В И Л Н И К**

**О УПОТРЕБИ МОБИЛНОГ ТЕЛЕФОНА, ЕЛЕКТРОНСКОГ УРЕЂАЈА И ДРУГОГ СРЕДСТВА**

**у Основној школи „Доситеј Обрадовић“ у Фаркаждину**

**I ОСНОВНЕ ОДРЕДБЕ**

Члан 1.

Овим правилником уређује се употреба мобилног телефона, електронског уређаја и другог средства од стране деце, ученика, родитеља, односно других законских заступника деце и ученика, запослених и трећих лица у Основној школи „Доситеј Обрадовић“ у Фаркаждину (у даљем тексту: Школа).

Поштовањем одредаба овог правилника обезбеђује се успешно одвијање образовно-васпитног рада Школе, побољшавају се радна дисциплина и безбедност у Школи, превентивно се делује на појаву дигиталног насиља у Школи и креира безбедно васпитно-образовно окружење, без негативних утицаја насталих услед неодговарајуће употребе дигиталних уређаја у Школи.

Термини који се користе у овом правилнику, а који имају родно значење, изражени у граматичком мушком роду, подразумевају природни женски и мушки пол лица на које се односе.

**II ТЕРМИНОЛОШКА И ПОЈМОВНА ОДРЕЂЕЊА**

Члан 2.

 Дигитална компетенција представља скуп знања, вештина, ставова и вредности које омогућавају самостално и безбедно коришћење дигиталне технологије у различитим контекстима (комуникација, учење, активно учешће у друштву, итд.). Дигитална компетенција је сложена, надограђује се на сет постојећих компетенција (језичка, математичка). Такође, не може се свести на овладавање техничким аспектима коришћења дигиталних уређаја, већ укључује и когнитивне и социо-емоционалне вештине.

 Дигитални уређај означава рачунар, лаптоп, таблет, паметни мобилни телефон, технологију која се може носити (као што су паметни сатови и слушалице) и друге уређаје који могу да примају, чувају, обрађују и деле дигиталне информације и да се повежу са апликацијама, веб локацијама и другим онлајн услугама. Овај термин односи се на мобилни телефон, електронски уређај и друго средство.

 Лични дигитални уређај ученика означава било који дигитални уређај унесен у Школу који је у власништву ученика (или његове породице).

 Хибридна настава представља флексибилан приступ организацији наставе који подразумева комбиновање непосредног рада у Школи и онлајн наставе. За време хибридне наставе није обавезно да наставници и ученици током читавог трајања образовно-васпитног рада буду у непосредном контакту, већ се њихов удео планира у односу на дати контекст (нпр. природу предмета, потребе и узрасне карактеристике ученика и сл.).

 Систем за управљање учењем је специјализовани софтвер који се користи за планирање и реализацију активног наставног процеса у онлајн окружењу, у коме је обезбеђена интеракција свих актера, као и услови за процену ученичких постигнућа.

**III УПОТРЕБА ДИГИТАЛНОГ УРЕЂАЈА ОД СТРАНЕ ДЕЦЕ И УЧЕНИКА**

Члан 3.

Деци и ученицима је дозвољено да понесу личне дигиталне уређаје у Школу као мера да се:

1)допринесе њиховој безбедности на путу до Школе и из Школе;

2)омогући њиховим родитељима, односно другим законским заступницима да их контактирају ван школског времена;

3)омогући њихово коришћење током читавог школског дана само за ученике за које важи изузеће од школске политике, а на основу посебног одобрења Школе.

Члан 4.

Деца и ученици доносе личне дигиталне уређаје у Школу на сопствену одговорност и одговорност својих родитеља, односно других законских заступника.

Одговарајућа употреба дигиталних уређаја и правила која се тичу дигиталних уређаја примењују се од тренутка када дете, односно ученик стигне у Школу до тренутка када из ње изађе.

Деца и ученици су одговорни за дигиталне уређаје које доносе у Школу тако што ће:

1)их чувати у сваком тренутку и неће их позајмљивати другима;

2)се придржавати правила за коришћење дигиталних уређаја током читавог школског дана.

 Школа и запослени у Школи нису одговорни за стање приватних личних дигиталних уређаја деце и ученика уколико се изгубе, позајме, оштете или буду украдени.

Члан 5.

 Употреба личних дигиталних уређаја у Школи предвиђена је искључиво у едукативне сврхе.

 Доступност дигиталних уређаја током трајања васпитно-образовног рада и наставе омогућава васпитачима и наставницима да интегришу технологију у процес наставе и учења који обезбеђује одговорну, сврсисходну и контролисану примену технологије у васпитно-образовне сврхе.

 Лични дигитални уређаји не смеју се користити тако да нарушавају васпитно-образовно окружење или да крше друга права деце, ученика, васпитача, наставника и других запослених лица у Школи.

 Сви лични дигитални уређаји морају бити искључени током читавог школског дана, укључујући и одморе.

 Деца и ученици имају одговорност да искључе своје дигиталне уређаје и безбедно их чувају у школској торби током школског дана.

Члан 6.

 Дигитални уређаји морају бити искључени и не смеју се користити током наставе без претходног одобрења и дозволе васпитача, односно наставника.

Деца и ученици имају могућност да за време наставе, само уз дозволу васпитача, односно наставника, у циљу обраде одговарајуће наставне јединице, користе своје дигиталне уређаје.

Васпитач, односно наставник ће благовремено обавестити децу и ученике у ком тренутку и за које потребе васпитно-образовног рада и наставе дигитални уређаји треба да буду употребљени.

 Позиви (путем телефона/интернета) не смеју се вршити током трајања наставе. Деца и ученици који имају хитни случај могу да се јаве кући уз одобрење васпитача, односно наставника.

Уколико се лични дигитални уређаји користе за потребе наставе и учења могу бити повезани на школску бесплатну бежичну мрежу која је филтрирана и безбедна за коришћење.

 Изузетно, деца и ученици могу уз сагласност васпитача, односно наставника и дозволу родитеља, односно другог законског заступника да користе интернет мрежу у оквиру пакета услуга свог мобилног оператера, у ситуацијама када бежична мрежа у Школи не ради, или се дигитални уређај користи изван простора Школе (нпр. предавања у парку, посета одређеном локалитету и сл.).

Члан 7.

Директор Школе или други запослени у Школи кога директор овласти управљаће појединачним захтевима родитеља, односно других законских заступника деце и ученика за било каква изузећа од школске политике која се односи на употребу дигиталних уређаја.

Директор Школе може да дозволи одређеној деци и ученицима да користе дигиталне уређаје у образовне сврхе током читавог школског дана уколико је то одговор на неке њихове специфичне здравствене потребе или представља део додатне образовне подршке како би се тој деци и ученицима омогућило да учествују у образовању на истој основи као и друга деца и ученици.

 Члан 8.

Уколико дете, односно ученик користи дигитални уређај без дозволе васпитача, односно наставника, васпитач, односно наставник детета, односно ученика, то одмах уписује у напомену у дневник рада.

Деца, односно ученици су обавезни да васпитачу, односно наставнику, на његов захтев, предају дигитални уређај, који га по завршетку часа односи директору, секретару или стручном сараднику Школе, где ће исти стајати све до доласка родитеља, односно другог законског заступника.

Члан 9.

Дете, односно ученик не сме да користи дигитални уређај за снимање, пренос или објављивање фотографија, аудио или видео-записа себе, друге деце и ученика, васпитача, наставника, наставног материјала и процене без писменог пристанка свих страна.

Лични дигитални уређаји не смеју се користити у тоалетима, свлачионицама или било ком простору у Школи који се сматра приватним.

Слике, видео и аудио датотеке снимљене у Школи не смеју се преносити нити објављивати у било ком тренутку без изричите дозволе васпитача, наставника или друге одговорне особе у Школи.

Уколико се утврди да је дете, односно ученик користио слике или снимке друге деце и ученика, васпитача, наставника или других запослених у Школи, постављао их на друштвене мреже, против детета, односно ученика ће бити покренут васпитно-дисциплински поступак у складу са законом, важећим прописима и општим актима Школе.

У случају теже повреде обавеза од стране детета, односно ученика коришћењем дигиталног уређаја супротно одредбама закона и овог правилника, детету, односно ученику може се, уз присуство сведока, одузети предметни уређај, одложити у коверту са његовим именом, која ће се залепити и оставити на одговарајуће место у канцеларији директора Школе до доласка родитеља, односно другог законског заступника детета, односно ученика или надлежног државног органа.

Школа неће претраживати садржај личних дигиталних уређаја деце и ученика, већ ће поступање са неовлашћено начињеним садржајем препустити надлежном државном органу, а у зависности од околности конкретног случаја предузеће све што је неопходно да материјал не буде уништен до његове предаје на даље поступање.

Члан 10.

Деца и ченици су обавезни:

1)да се придржавају правила предвиђених одредбама овог правилника и других општих аката Школе у просторијама Школе и школском дворишту, на другом месту на којем се изводи васпитно-образовни рад, као и на путу између куће и Школе;

2)да за време васпитно-образовног рада поштују забрану употребе дигиталних уређаја у сврхе којима се угрожавају права других и којима се може ометати рад.

**IV УПОТРЕБА МОБИЛНОГ ТЕЛЕФОНА, ЕЛЕКТРОНСКОГ УРЕЂАЈА И ДРУГОГ СРЕДСТВА**

**ОД СТРАНЕ ВАСПИТАЧА, НАСТАВНИКА И ДРУГИХ ЗАПОСЛЕНИХ У ШКОЛИ**

Члан 11.

Васпитачи и наставници имају могућност да за време извођења и реализације васпитно-образовног рада и наставе, у циљу лакше презентације материјала планираног за обраду одговарајуће наставне јединице, користе мобилни телефон или други дигитални уређај.

У друге сврхе, коришћење мобилног телефона, или другог дигиталног уређаја којим се може ометати редован процес рада, је забрањено.

Члан 12.

Сви запослени у Школи су дужни:

1)да се придржавају одредаба овог правилника и других општих аката Школе;

2)да за време образовно-васпитног рада поштују одредбе овог правилника о употреби мобилног телефона, или другог дигиталног уређаја којим се може ометати редован процес рада.

**V УПОТРЕБА МОБИЛНОГ ТЕЛЕФОНА, ЕЛЕКТРОНСКОГ УРЕЂАЈА И ДРУГОГ СРЕДСТВА**

**ОД СТРАНЕ РОДИТЕЉА, ОДНОСНО ДРУГИХ ЗАКОНСКИХ ЗАСТУПНИКА ДЕЦЕ И УЧЕНИКА И ОД СТРАНЕ ТРЕЋИХ ЛИЦА**

Члан 13.

Родитељи, односно други законски заступници деце и ученика и трећа лица (у даљем тексту: остала ли­ца) обавезни су да поштују одредбе овог правилника и другух општих аката Школе.

Члан 14.

Родитељи, односно други законски заступници деце и ученика, поред обавеза које су заједничке за сва остала лица, имају и следеће обавезе:

1)да на позив органа Школе, одељењског старешине, стручног сарадника, васпитача или наставника дођу у Школу;

2)да редовно долазе на родитељске састанке и да се интересују за учење и вла­дање свог детета;

3)да сарађују са одељењским старешином и предметним наставницима у вези са употребом и коришћењем дигиталних уређаја од стране своје деце;

4)да на родитељским састанцима, седницама и скуповима које организује Школа искључе или утишају свој мобилни телефон или други дигитални уређај;

5)да обавезно обавесте одељењског старешину о промени броја мобилног телефона;

6)да пружају подршку Школи у остваривању образовно-васпитног рада.

Строго је забрањено сликање или снимање деце, ученика, васпитача, наставника, других запослених и осталих лица у Школи, испред Школе или у дворишту Школе без њихове изричите дозволе.

**VI ЗАВРШНЕ ОДРЕДБЕ**

Члан 15.

Према деци, ученицима и запосленима у Школи који чине повреде правила и обавеза предвиђених овим правилником, примењиваће се мере које су утврђене законом или општим актом Школе.

Према родитељима, односно другим законским заступницима деце и ученика и осталим лицима који чине повреде правила и обавеза предвиђених овим правилником, примењиваће се мере које су утврђене законом.

Члан 16.

 Школа је у обавези да обезбеди да се на почетку сваке школске године деца, ученици и њихови родитељи, односно други законски заступници упознају са одредбама овог правилника.

 Од деце, ученика, њихових родитеља, односно других законских заступницика очекује се да се добро упознају са одредбама овог правилника и да се придржавају прописаних правила у вези са коришћењем личних дигиталних уређаја деце, односно ученика током васпитно-образовног рада и наставе.

Члан 17.

Школа може, на основу претходног мишљења наставничког већа и савета родитеља, да припреми посебан образац са изјавом коју ће родитељ, односно други законски заступник детета, односно ученика, бити дужан да потпише на почетку сваке школске године и тиме се изјасни да је одредбе овог правилника прочитао и да му је јасна њихова примена, као и сва права, обавезе и одговорности које из тога произилазе.

Члан 18.

 Правни основ за доношење овог правилника садржан је у Закону о основама система образовања и васпитања, и то у:

 1)члану 83. став 8. којим се регулише одговорност ученика, и то у тачки 7) којом је предвиђена тежа повреда обавеза ученика у случају употебе мобилног телефона, електронског уређаја и другог средства у сврхе којима се угрожавају права других или у сврхе преваре у поступку оцењивања;

 2)члану 83. став 9. којим је предвиђена обавеза школе да општим актом пропише употребу мобилног телефона, електронског уређаја и другог средства из ства 8. тачка 7) истог члана.

Члан 19.

 Поред правног основа за доношење овог правилника наведеног у члану 18, приликом његове израде и доношења узете су обзир и одредбе Закона о основама система образовања и васпитања, и то:

 1)члан 99. став 3. којом је прописано да установа доноси опште и друге акте поштујући опште принципе и циљеве образовања и васпитања и којима се на најцелисходнији начин обезбеђује остваривање општих исхода образовања и васпитања и при томе укључује и родитеље, односно друге законске заступнике и њихова удружења и локалну заједницу;

 2)члан 109. став 3. којом је предвиђено да је установа дужна да актом уреди правила понашања и међусобне односе деце, ученика, родитеља, односно других законских заступника и запослених у установи.

Члан 20.

Овај Правилник ступа на снагу осмог дана од дана објављивања на огласној табли Школе.

У Фаркаждину, 28.06.2024. године

**Председник Школског одбора**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

 **Борислава Ивков**

\*Овај Правилник је објављен на огласној табли Школе 28.06.2024. године

 Секретар Школе

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Стеван Џелетовић